Chinguis Khan

**Chinguis Khan**, debió ser naixiu enta 1155 y 1162 y morió en 1227. O suyo nombre de naixencia yera  Timuchín que mantenió dica que prenió o títol de Gran Khan en l'anyo 1206.

A primera mención d'o etnonimo d'os mongols ye d'o sieglo XII, referiu a un pueblo que ocupaba as estepas a l'ueste d'o Gran Khingan, en a Cuenca de Querulen. Os suyos vecins meridionals yeran ditos *[[tartaros (antiga tribu mongola)|tartaros]]* (que no s'han de confundir con os homonimos actuals tartaros de l'antigo Imperio Ruso). Os Kereit ocupaban a val alta de l'Orkhon, os merquit yeran establius entre o Selenga y o laco Baikal y os naiman mes a l'ueste, a man de l'Altai. Os öngüt feban una vida nomada a lo norte d'a Gran muralla.

Timuchín yera fillo d'un caudiello mongol a qui heban amortau os tartaros. A fins d'o sieglo XII consigue fer-se cabo d'os mongols, fue esleito khan en 1196. A principios d'o sieglo XIII vence a os tartaros, dimpués a os kereit, y a la fin a os merkit.

En l'anyo 1206 fue esleito Gran Khan por l'asembleya *Querltai* cheneral de caudiellos de toz ixos pueblos y lis imposa o *[[Yassa (lei)|Yassa]]* u codigo estricto a lo que toz han de sozmeter-sen, baixo pena de muerte, garantindo con ixo una disciplina a la que os nomadas no yeran avegaus. O títol de "Gran Khan" u "khan universal" ye en mongol *chingiz kagan* y a europeización d'esta denominación ye l'orichen de cómo se li diz a Timuchín en toz os idiomas occidentals.

Con o títol de Gran Khan, encomienza una nueva politica expansiva, sozmetendo atros pueblos y tribus. Os öngüt lis s'unen poco dimpués de 1206, y tamién os uigurs d'o reino de Khotcho. A tradición cultural d'os uigurs enriquirá a los mongols que careixeban de muitos modelos administrativos pa dirichir sociedaz diferents a las suyas. Os mongols prenioron una versión de l'alfabeto uigur (d'orichen sogdián), pa escribir por primera vegada a luenga mongol. Os primers dirichents administrativos y funcionarios de l'imperio mongol estioron uigurs. Os fillos de Chinguis Khan tenioron preceptors uigurs.

Con o Xinjiang y as tierras altas d'Asia Central dominadas, Chinguis Khan se lanza a la conquiesta d'os reinos de cultura sinizada que tien a man. Primero ye o reino de *Qin* d'o pueblo *[[Churchet]]*, tamién atacau por a China Song.

En 1209 os mongols atacoron a os tanguz de Xi Xia, pero no podioron prener as ciudaz. Os tanguz solicitan a paz en pagas por aduya militar a los mongols en caso de guerra. Chinguis Khan ya tiene asegurau o control de buena parte d'Asia Central, convertindo-se-ie en a mayor potencia militar. En 1121 invade o norte de China y vence a los Qin (una dinastía d'orichen churchet u manchú que gobernaba China), ocupando Manchuria y prenendo Pequín en 1215.

En 1211 uns usurpadors heban preso o trono d'os Kara Khitai (que encara que en ixa epoca no yeran conoixius como mongols yeran perteneixients a lo tranco linguistico d'os mongols), y os mainates locals se posoron baixo a protección de Chinguis Khan.

Torna a la ofensiva en 1218 contra os Kara Khitai, os mainates locals reciben a los mongols como libertadors. En 1218 o Xah de Khorezm comete a error d'executar a uns embaixadors mongols acusaus d'espías, y como represalia en 1219-1220 os mongols devastan Khorezm y s'anexionan tot o suyo territorio (que iba dende Caixmir dica o Pamir y Irán). En 1221 Chinguis Khan plega a l'Indo, pero no ye intresau en conquerir a India. Entre 1219 y 1224 tota Asia Central ye baixo control mongol. As tribus que quieren participar en a conquiesta se sozmeten a la *[[Yassa (lei)|Yassa]]*.

En 1225 Chinguis Khan encomienza una expedición contra China y ataca de nuevo a los tanguz, que no heban aduyau a los mongols cuan yeran en guerra contra Khorezm. En 1227 mientres son esclafaus Chinguis Khan troba a muerte, cuan ya heba previsto o reparto de l'imperio entre os suyos fillos, tenendo en cuenta que Chochi ya yera muerto enantes d'él.
* Tului recibió a Mongolia Oriental y territorios adchacents.
* Chagatai recibió l'antigo territorio d'os Kara Khitai.
* Ogodei recibió Mongolia Occidental, con as estepas d'o nord-este y a l'este d'o laco Balkhaix, y l'antigo país uigur de Khotcho. se convertió en Gran Khan en 1229.
* Os fillos de Chochi (Batu y Orda) recibioron como herencio suyo (*ulus*) l'ueste d'as estepas (l'actual Cazaquistán y mes alla).

## Chinguis Khan en a cultura

Hi ha cuantas cintas, novelas y atros treballos d'adaptación sobre a suya figura y vida.

### Cintas
* *Genghis Khan*, cinta filipina de 1950 dirichida por Manuel Conde.
* *Changez Khan*, cinta india de 1957 dirichida por Kedar Kapoor.
* *Changez Khan*, cinta pakistanesa de 1958.
* *[[The Conqueror (cinta de 1956)|The Conqueror]]*, cinta de 1956 con John Wayne interpretando a Temuchín y Susan Hayward como Börte.
* *[[Genghis Khan (cinta de 1965)|Genghis Khan]]* cinta de 1965 con Omar Sharif como estrela.
* *[[Bill and Ted's Excellent Adventure]]* cinta de 1989 con Keanu Reeves, Alex Winter y Al Leong interpretando a Chenchis Khan.
* *[[Under The Eternal Blue Sky]]* cinta de Mongolia dirichida por Baljinnyam en 1990.
* *Genghis Khan* con Richard Tyson, Charlton Heston y Pat Morita.
* *Genghis Khan - A Proud Son Of Heaven*, cinta de Mongolia subtitulada en anglés. 
* *[[Genghis Khan: To the Ends of the Earth and Sea]]*, conoixida tamién como *The Descendant of Gray Wolf*, film de 2007 coprodueito por Chapón y Mongolia.
* *[[Mongol (cinta de 2007)|Mongol]]*, cinta dirichida por Sergei Bodrov en l'anyo 2007. Nominada como millor cinta en idioma forano por l'Academia d'as Artes y as Ciencias Cinematograficas de Hollywood.
* *[[No Right to Die - Chinggis Khaan]]*, cinta de Mongolia de l'anyo 2008.
* *By the Will of Genghis Khan*, cinta rusa de l'anyo 2009.

### Novelas
* *Jenghiz Khan*, de Vasili Yan, traduito a l'anglés por L. E. Britton. Hutchinson.
* *Batu Khan*, de Vasili Yan, traduito a l'anglés por L. E. Britton. Hutchinson.
* *Steppe* de Piers Anthony.

## Bibliografía
* Jean Sellier. *Atlas de los pueblos del Asia Meridional y Oriental*. Acento Editorial.
* 

## Vinclos externos

*  Genghis Khan and the Great Mongol Empire.